Սեն Պիեռ (Սեն Պիեռ և Միքելոն)

Սեն Պիեռ (ֆրանսերեն՝ Saint-Pierre (Saint-Pierre-et-Miquelon)), Ֆրանսիայի անդրծովյան համայնքներից մեկի՝ Սեն Պիեռ և Միքելոնի մայրաքաղաքը։ Գտնվում է Ատլանտյան օվկիանոսի նույնանուն կղզեխմբի մաս հանդիսացող Սեն Պիեռ կղզու վրա՝ կանադական Նյուֆաունդլենդ կղզուց մոտավորապես 20 կիլոմետր դեպի հարավ։ 2012 թվականի տվյալներով բնակչության թվաքանակը եղել է 5.699:

Հիմնադրվել է 1604 թվականին, տարածվել արդեն իսկ գործող նավահանգստի շուրջը։ 1872 թվականին կազմավորվել է որպես առանձին համայնք (separate municipality), 1936 թվականին զրկվել է այդ կարգավիճակից,  1945-ին վերստացել է այն։ Քաղաքր կառավարում են համայնքապետն ու քաղաքային խորհուրդը։ Այստեղ են գտնվում նաև Սեն Պիեռ և Միքելոնի տարածքային ընտրովի վեհաժողովի նստավայրը և կենտրոնական իշխանության այլ հաստատություններ ու հիմնարկություններ։ Քաղաքն ունի մարզական մի շարք կառույցներ, թանգարաններ, մեկական գրադարան ու մշակույթի կենտրոն։ 1970 թվականից ի վեր Սեն Պիեռում է գտնվում Հռոմի կաթոլիկ եկեղեցու առաքելական վիկարիատի նստավայրը։

Քաղաքի տնտեսության գլխավոր ճյուղերն են ձկնարդյունաբերությունն ու զբոսաշրջությունը։ Սեն Պիեռում է գործում կղզեխմբային տարածաշրջանի միակ նավահանգիստը, որտեղից արագընթաց նավերով կանոնավոր ուղերթեր են իրականացվում ոչ միայն կղզեխմբի ներսում, այլև դեպի նյուֆաունդլենդյան Ֆորտունա նավահանգիստը։ Քաղաքին սպասարկում է նաև նրանից ընդամենը երկու կիլոմետր հեռավորության վրա գտնվող Saint-Pierre Pointe-Blanche օդանավակայանը, որտեղից թռիչքներ են կատարվում դեպի Միքելոն, նորշոտլանդական Հալիֆաքս ու Սիդնեյ, նյուֆաունդլենդյան Սեյնթ Ջոնս, ինչպես նաև Լաբրադոր, Մոնրեալ (Քվեբեկ)։

Կրթություն
Համայնքում գործող կրթական հաստատություններից են՝

Տարրական կրթության օջախներ.
 Ecole maternelle Ile aux Enfants (նախակրթարան/մանկապարտեզ) - 2014 թ. ուներ 62 սան
 Ecole primaire Henriette Bonin - 2014 թ. ուներ 62 աշակերտ
 Ecole élémentaire du Feu Rouge - 2014 թ. ուներ 163 աշակերտ, 2016-ին՝ 172 աշակերտ։ Գտնվում է Ile aux Enfants nursery մանկապարտեզից ոչ մեծ հեռավորության վրա։

Lycée-Collège d'État Émile Letournel-ը համայնքում գործող միջնակարգ դպրոց է, որտեղ գործում են նաև ավագ դպրոցի նախասիրական հոսքեր։

Մասնավոր դպրոցներ.
 Ecole maternelle Saint-Louis de Gonzague (նախակրթարան/մանկապարտեզ)
 Ecole élémentaire Sainte-Croisine - բացվել է 1925 թ. նոյեմբերի 4-ին
 Ecole élémentaire Sainte-Odile
 Collège Saint Christophe (ավագ դպրոց)

Քույր քաղաքներ

  Պոր ան Բեսեն Յուպեն (Ֆրանսիա), 1976 թվականից

Պատկերասրահ

Ծանոթագրություններ

Արտաքին հղումներ 

 Պաշտոնական կայքէջը 
 Tourism and Travel Resources for St Pierre & Miquelon